Nog twee vas oor Hillary Gardee se moordHillary Gardee. (Foto: Verskaf) Nog twee verdagtes is in hegtenis geneem in verband met die moord op Hillary Gardee. Drie persone is tot dusver in hegtenis geneem. Kol. Donald Mdhluli, woordvoerder van die polisie, sê die twee persone is Saterdagaand laat en Sondagoggend vroeg in Nelspruit in hegtenis geneem. “Dit is bemoedigend en soos wat ons vroeër gesê het, was daar nog mense van belang wat ons volg en mee onderhoude voer,” het lt.genl. Semakaleng Daphney Manamela, provinsiale polisiekommissaris, gesê. “Deur ons ondersoek, wat steeds voortduur, het ons inligting bekom en ons glo dié twee persone is die regte verdagtes.” Die twee sluit aan by die 39-jarige verdagte wat Vrydag in Schoemansdal in hegtenis geneem is. “Nog verdagtes kan moontlik in hegtenis geneem word soos wat die ondersoek na die 28-jarige se moord ontvou,” het Mdhluli bygevoeg. Gardee is Saterdag in Nelspruit ter ruste gelê. Maroela Media het vroeër berig Hillary se liggaam is op 3 Mei buite Mbombela (Nelspruit) in Mpumalanga aangetref. Sy is Vrydag (29 April 2022) laas by die Spar-supermark in dié dorp gesien. Sy is in die agterkop geskiet en daar is R1 300 uit haar bankrekening onttrek in die ure nadat sy vermis geraak het. Sy het dieselfde klere as die dag van haar verdwyning aangehad. Hillary is die dogter van Godrich Gardee, voormalige sekretaris van die EFF.